Sien jy uit na die viering van Paasfees, of gaan Paasfees stil-stil by jou verbygaan te midde van al jou vakansiereëlings, die politieke verwikkelinge, die wêreldgebeure en al die sokkerre­klame?
Met Paasfees herdenk ons die liefde van God vir ons as sondaars, die liefde waarmee God sy Seun gegee het as Offer vir ons sondes aan die kruis. As Christene verstaan ons watter verskil die Offerlam van God op die altaar van Golgota vir ons as sondaars gemaak het.
Dit was vir hulle die begin van die nuwe lewe en die begin van die stap van die nuwe pad na die beloofde land toe. Jesus se grootste begeerte aan die einde van Sy lewe was om vir oulaas saam met Sy dissipels die Pasga te vier. Juis hier, by die breek van die brood en die uitdeel van die wyn, het Hy die Pasga se tekens nuwe betekenis laat kry.
Hy het ons gereinig en vir ons vrede kom gee. Hy het ons lewens op ’n nuwe pad saam met Hom kom plaas, ’n pad wat hemel toe gaan. Daarom sal ons nie weer in die oordeel kom vir ons sonde nie, maar sal ons eendag die ewige heerlikheid in die Hemel binnegaan aan die einde van ons lewens.
Die boodskap van Paasfees is dat ons op Goeie Vrydag die kruisiging van Jesus Christus herdenk. Die Sondag ná Goeie Vrydag herdenk ons die opstanding van Jesus uit die dood. Die graf was nie die einde van Jesus se lewe nie. Jesus is die lewende opge­stane Christus wat leef en wat die wêreld wíl verlos van sonde. Ons, as gelowiges, wil juis in hierdie Páástyd hierdie boodskap aan die wêreld verkondig.